KOMISIJOS REGLAMENTAS (EB) Nr. 1214/2005
2005 m. liepos 28 d.
pataisantis Reglamento (EEB) Nr. 1722/93, nustatančio išsamias Tarybos reglamento (EEB) Nr. 1766/92 taikymo taisykles dėl gamybos grąžinamųjų išmokų grūdų sektoriuje, versijas estų, graikų, ispanų, italų, latvių, lietuvių, olandų, portugalų, suomių ir švedų kalbomis
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1784/2003 dėl bendro grūdų sektoriaus rinkos organizavimo (1), ypač į jo 8 straipsnio 3 dalį,
kadangi:
(1)
Komisijos reglamento (EEB) Nr. 1722/93 (2) 9 straipsnio 2 dalies, iš dalies pakeistos Reglamento (EB) Nr. 1548/2004 1 straipsnio 4 dalimi, antro sakinio teksto estų, graikų, ispanų, italų, latvių, lietuvių, olandų, portugalų, suomių ir švedų kalbų versijose sutinkama klaida.
(2)
Siekiant išvengti bet kokio neteisingo aiškinimo ir užtikrinti Reglamente (EEB) Nr. 1722/93 nustatytų priemonių teisingą taikymą, tą klaidą reikėtų ištaisyti.
(3)
Kadangi šis pataisymas neturi jokių nepalankių ar diskriminuojančių pasekmių kai kurių gamintojų atžvilgiu kitų gamintojų naudai, jis turėtų būti taikomas nuo Reglamento (EB) Nr. 1548/2004 įsigaliojimo dienos.
(4)
Šiame reglamente numatytos priemonės atitinka Grūdų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 1722/93 9 straipsnio 2 dalies, iš dalies pakeistos Reglamento (EB) Nr. 1548/2004 1 straipsnio 4 dalimi, antras sakinys pakeičiamas taip:
„Tačiau jei gamybos grąžinamoji išmoka yra mažesnė nei 16 eurų už toną krakmolo, tai šis užstatas nebūtinas, o priežiūros ir kontrolės priemonės, numatytos šio reglamento 10 straipsnyje, netaikomos.“.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2004 m. rugsėjo 3 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. liepos 28 d.